එක් විසිවෙනිව කසකාරයෝ ද ඊළඟට පල්ලේ ගම්පහේ මහනිලමේ ද මාතලේ දිසාමහත්මයාද උඩපළාතේ දිසා මහත්මයාද දළදා මාලිගාවේ දියවඩන නිලමේ සහ ගජනායක නිලමේද, විසි දෙවිනිව ගිනිදල්වාපු රිදී පන්දම්ද, ඊළඟට විසිතුරු කොට තනන ලද රන්තහඩු පට කඩදාසි ආදියෙන් කරන ලද විසිතුරු මල්ගස්ද, සූවිසිවෙනිව, පෙශපට්ට වස්ත්‍රාදි නොයෙක් අනගි පිළි වර්ගවලින් සර්වාංගය වැසූ සැට්ටයක් සහ කුම්භස්ථලයට රන් බොක්කාල දෙකක්ද, පෙර කුඹයට අනගි මැණික් බඳනා ලද ස්වර්ණමය වූ ලක්ෂ්මී රූපයක්ද නොයෙක් ප්‍රකාරයෙන් කැටයම් වැඩකළ රත්රන් නෙත්ති මාලයක් ද දළදෙකට කොණ්ඩායම් එල්වන ලද ගල්බැඳි රන්කොපු දෙකක්ද කර්ණ යුගළයට රත්රන් මිටි සහිත සුදු පැහැති සෙමෙරවලින් කළ වල්විදුනා දෙකක් ද ඉදිරියේ කකුල් දෙකට ගිගිරි වළලු දෙකක්ද රන් සැත් රන් පොරොදු ආදී හස්ත්‍යාභරණද යන මෙයින් සැරසූ සියලු හස්ති ලක්ෂණයෙන් සම්පූර්ණ වූ හතළිස් පහේ ඇත්නාම්බා පිට වතපුටුව බැඳ ඊ පිට රන්හිලි ගෙයක් පණවා ඒ තුළ රිදී දවම්වැලිවලින් එල්ලූ තොටිල්ල මැද පෙශ ලේන්සු පහක් අතුරා ඊ පිට දහස්ගණන් අගනා මැණික් බැඳි නොයෙක් රන්දමින් සැරසූ නවරත්නයෙන් බැබලූ රන් දළදා කරඬුව වැඩමවා ඒ පෙළහර කරන ඇත්නාම්බාගේ මස්තකයට විසිතුරු මල්වියනක් අල්වාගෙන එම ඇතාගේ අවට දළදා මාලිගාවේ වට්ටෝරුකම් කරන අයවල් වඩන තලාතු අරගෙන බිමින් ගමන් කළෝ.